Vakbondleier tuis vermoor
Onderwerp: Vakbondleier tuis vermoor Fri Feb 19, 2010 2:02 pm
Vakbondleier tuis vermoor ( )
•	Kry Volksblad op
WELKOM. – ’n Pa van vier jong seuns en aktiewe vakbondleier by die myn waar hy werk, is Woensdagaand koelbloedig in sy motor in die motorhuis doodgeskiet oomblikke nadat hy tuisgekom het.
Mnr. Mischak Phondoyi (47) is in ’n raaiselagtige sluipmoordaanval vier keer in die kop, albei hande en bolyf geskiet.
’n Buurvrou, mev. Maureen Eksteen, sê sy was nog wakker toe Phondoyi omstreeks 21:30 met sy motor in die erf langs haar huis ingery het. Haar kamervenster is langs sy oprit en net enkele meters van sy motorhuis.
“Ons bly al baie jare langs mekaar en dit was sy gewone tyd om huis toe te kom. Ek het egter ook ’n ander motor by sy huis gehoor en gewonder wie dit is. Die volgende oomblik het die skote geklap.
“Ek en my man, Ryno, het na mekaar gekyk en gewonder, is dit regtig skote? Die skote het tussen die geboue weergalm, en oomblikke daarna het die ander motor baie vinnig weggejaag.”
Sy sê toe hulle buite kom, het mev. Nosiswe Phondoyi en van haar kinders by die motorhuis gestaan. Mev. Phondoyi kan nie Engels of Afrikaans praat nie, en een van die seuns het vir Eksteen gesê sy pa is gekiet. Hulle het die polisie gebel.
Familielede van Phondoyi het gister by sy huis in Strandloperstraat 14, Lakeview, gesê hy het die aand ná werk eers by die winkel aangery om ’n brood te koop. Hy is moontlik tot by sy huis agtervolg.
Hy was ’n skofbaas by die Beatrix-goudmyn se nr. 4-skag en ook vakbondvoorsitter by die skag.
Mev. Puleng Motsoeneng, polisiewoordvoerder, sê niks is geroof nie en Phondoyi se selfoon is by sy lyk gekry. Die motief vir die moord is nog onbekend.
Enigiemand met inligting wat die polisie in die ondersoek kan help, word gevra om insp. Neville Wessels by 082-928-2422 of 057-391-6208 te bel.